Neuvoston asetus (EY) N:o 333/2002, annettu 18 päivänä helmikuuta 2002, sellaisen lomakkeen yhtenäisestä kaavasta, johon kiinnitetään jäsenvaltioiden niille henkilöille myöntämät viisumit, joiden matkustusasiakirjaa lomakkeen laativa jäsenvaltio ei tunnusta



Virallinen lehti nro L 053 , 23/02/2002 s. 0004 - 0006



Neuvoston asetus (EY) N:o 333/2002, annettu 18 päivänä helmikuuta 2002, sellaisen lomakkeen yhtenäisestä kaavasta, johon kiinnitetään jäsenvaltioiden niille henkilöille myöntämät viisumit, joiden matkustusasiakirjaa lomakkeen laativa jäsenvaltio ei tunnusta EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 62 artiklan 2 alakohdan b alakohdan iii alakohdan, ottaa huomioon komission ehdotuksen(1), ottaa huomioon Euroopan parlamentin lausunnon(2), sekä katsoo seuraavaa: (1) Viisumipolitiikan yhtenäistäminen on olennainen rajojen ylittämiseen liittyvä toimenpide pyrittäessä toteuttamaan asteittain vapauteen, turvallisuuteen ja oikeuteen perustuva alue. (2) Oikeus- ja sisäasioiden neuvoston 3 päivänä joulukuuta 1998 pitämässä kokouksessa hyväksytyn Wienin toimintasuunnitelman 38 kohdan mukaisesti uuteen tekniseen kehitykseen kiinnitetään huomiota, jotta varmistettaisiin tarvittaessa yhdenmukaisen viisumikaavakkeen entistä parempi turvallisuus. (3) Tampereella 15 ja 16 päivänä lokakuuta 1999 kokoontuneen Eurooppa-neuvoston päätelmien 22 kohdan mukaan viisumeja ja väärennettyjä asiakirjoja koskevaa yhteistä ja aktiivista politiikkaa tulee kehittää edelleen. (4) Jäsenvaltioiden käyttämät lomakkeet, joihin kiinnitetään jäsenvaltioiden niille henkilöille myöntämät viisumit, joiden matkustusasiakirjaa lomakkeen laativa jäsenvaltio ei tunnusta, eivät vastaa nykyisiä turvallisuusvaatimuksia. Näin ollen on tarpeen yhdenmukaistaa kyseisten lomakkeiden kaava niiden turvallisuuden parantamiseksi. (5) Yhtenäisen kaavan on sisällettävä kaikki tarpeelliset tiedot, sen on täytettävä korkeat tekniset vaatimukset ja siinä on oltava erityisesti jäljittelyn ja väärentämisen estämiseksi tarvittavat turvaominaisuudet. Kaavan on myös sovelluttava käytettäväksi kaikissa jäsenvaltioissa ja siinä on oltava yleisesti tunnistettavat turvaominaisuudet, jotka erottuvat selvästi paljaalla silmällä. (6) Tässä asetuksessa esitetään vain kuvaus yhtenäisen kaavan mallista. Kuvausta on täydennettävä teknisillä lisäeritelmillä, jotka on pidettävä salassa jäljentämisen ja väärentämisen estämiseksi ja joihin ei saa sisältyä henkilötietoja tai viittauksia niihin. Toimivalta määritellä tällaisia teknisiä lisäeritelmiä olisi annettava komissiolle, jota avustaa yhtenäisestä viisumin kaavasta 29 päivänä toukokuuta 1995 annetun neuvoston asetuksen (EY) N:o 1683/95 6 artiklalla perustettu komitea(3). (7) Sen varmistamiseksi, että kyseisiä tietoja ei saateta useampien henkilöiden saataville kuin on välttämätöntä, kunkin jäsenvaltion olisi nimettävä yksi ainoa elin, joka vastaa viisumin kiinnittämiseen tarkoitetun lomakkeen yhtenäisen kaavan painatuksesta; jäsenvaltio voi kuitenkin tarvittaessa vaihtaa elintä. Kunkin jäsenvaltion olisi ilmoitettava kyseisen elimen nimi komissiolle ja muille jäsenvaltioille. (8) Jäsenvaltioiden olisi yhteistyössä komission kanssa toteutettava asianmukaiset toimenpiteet sen varmistamiseksi, että henkilötietojen käsittelyssä noudatetaan yksilöiden suojelusta henkilötietojen käsittelyssä ja näiden tietojen vapaasta liikkuvuudesta 24 päivänä lokakuuta 1995 annetussa Euroopan parlamentin ja neuvoston direktiivissä 95/46/EY(4) säädettyä suojelun tasoa. (9) Jäsenvaltioiden alueelle tulemista tai viisumien myöntämistä koskevat edellytykset eivät ole ristiriidassa matkustusasiakirjojen pätevyyden tunnustamista tällä hetkellä koskevien sääntöjen kanssa. (10) Islannin ja Norjan kanssa tehdyn assosiaatiosopimuksen täytäntöönpanon kannalta tällä asetuksella kehitetään Schengenin säännöstöä Schengenin säännöstön sisällyttämisestä osaksi Euroopan unionia tehdyn pöytäkirjan mukaisesti. (11) Yhdistyneen kuningaskunnan ja Irlannin asemaa koskevan, Euroopan unionista tehtyyn sopimukseen ja Euroopan yhteisön perustamissopimukseen liitetyn pöytäkirjan 3 artiklan mukaisesti Yhdistynyt kuningaskunta ilmoitti kirjeitse 3 päivänä heinäkuuta 2001 haluavansa osallistua tämän asetuksen antamiseen ja soveltamiseen. (12) Yhdistyneen kuningaskunnan ja Irlannin asemaa koskevan, Euroopan unionista tehtyyn sopimukseen ja Euroopan yhteisön perustamissopimukseen liitetyn pöytäkirjan 1 artiklan mukaisesti Irlanti ei osallistu tämän asetuksen antamiseen. Tämän asetuksen säännöksiä ei näin ollen sovelleta Irlantiin tämän kuitenkaan rajoittamatta edellä mainitun pöytäkirjan 4 artiklan soveltamista. (13) Tämän asetuksen täytäntöönpanemiseksi tarvittavista toimenpiteistä olisi päätettävä menettelystä komissiolle siirrettyä täytäntöönpanovaltaa käytettäessä 28 päivänä kesäkuuta 1999 tehdyn neuvoston päätöksen 1999/468/EY(5) mukaisesti, ON ANTANUT TÄMÄN ASETUKSEN: 1 artikla 1. Tässä asetuksessa tarkoitetaan "viisumin kiinnittämiseen tarkoitetulla lomakkeella" asiakirjaa, jonka jäsenvaltion viranomaiset myöntävät henkilölle, jonka matkustusasiakirjaa kyseinen jäsenvaltio ei tunnusta, ja johon jäsenvaltion toimivaltaiset viranomaiset kiinnittävät viisumin. 2. Viisumin kiinnittämiseen tarkoitetun lomakkeen on oltava liitteessä esitetyn mallin mukainen. 3. Jos viisumin kiinnittämiseen tarkoitetun lomakkeen haltijan mukana on yksi tai useampi hänen huollettavanaan oleva henkilö, kukin jäsenvaltio voi päättää, käytetäänkö haltijan ja kunkin huollettavana olevan henkilön osalta erillisiä viisumilomakkeita. 2 artikla Laaditaan 5 artiklan 2 kohdassa tarkoitetun menettelyn mukaisesti viisumin kiinnittämiseen tarkoitetun yhtenäisen lomakkeen kaavaa varten tekniset lisäeritelmät, jotka koskevat seuraavia näkökohtia: a) turvaominaisuudet ja -vaatimukset, erityisesti tehostetut vaatimukset väärentämisen ja jäljentämisen estämiseksi; b) viisumin kiinnittämiseen tarkoitetun yhtenäisen lomakkeen täyttämisessä noudatettavat menettelyt ja tekniset yksityiskohtaiset säännöt. 3 artikla Edellä 2 artiklassa tarkoitetut turvaominaisuudet on pidettävä salassa. Ne saatetaan ainoastaan jäsenvaltioiden nimeämien laitosten käyttöön yhtenäisen kaavan mukaisen lomakkeen painatusta varten ja jäsenvaltion tai komission asianmukaisesti valtuuttamien henkilöiden tietoon. Kukin jäsenvaltio nimeää yhden elimen, joka painaa yhtenäisen kaavan mukaiset lomakkeet. Se ilmoittaa tämän laitoksen nimen komissiolle ja muille jäsenvaltioille. Kaksi tai useampi jäsenvaltio voi nimetä saman elimen tätä tarkoitusta varten. Kullakin jäsenvaltiolla on oikeus vaihtaa elintä. Sen on ilmoitettava tästä komissiolle ja muille jäsenvaltioille. 4 artikla Rajoittamatta tietosuojaa koskevien sääntöjen soveltamista henkilöllä, jolle yhtenäisen kaavan mukainen viisumi on myönnetty, on oikeus tarkistaa siihen sisältyvät henkilötiedot ja tarvittaessa pyytää tietojen korjaamista tai poistamista. Yhtenäisen kaavan mukaisessa lomakkeessa ei saa olla mitään koneellisesti luettavia tietoja, lukuun ottamatta liitteessä säädettyjä tapauksia tai jos tiedot on merkitty vastaavaan matkustusasiakirjaan. 5 artikla Tämä asetus ei vaikuta jäsenvaltioiden toimivaltaan tunnustaa valtioita ja alueita sekä näiden viranomaisten myöntämiä passeja ja henkilö- ja matkustusasiakirjoja. 6 artikla 1. Komissiota avustaa asetuksen (EY) N:o 1683/95 6 artiklalla perustettu komitea. 2. Jos tähän kohtaan viitataan, sovelletaan päätöksen 1999/468/EY 5 artiklassa säädettyä menettelyä. Päätöksen 1999/468/EY 5 artiklan 6 kohdassa tarkoitettu määräaika vahvistetaan kahdeksi kuukaudeksi. 3. Komitea vahvistaa työjärjestyksensä. 7 artikla Kun jäsenvaltiot käyttävät yhtenäisen kaavan mukaista lomaketta muihin kuin 1 artiklassa tarkoitettuihin tarkoituksiin, on asianmukaisin toimenpitein varmistettava, ettei sekoittuminen 1 artiklassa tarkoitetun lomakkeen kanssa ole mahdollista. 8 artikla Jäsenvaltioiden on käytettävä viisumin kiinnittämiseen tarkoitetun lomakkeen yhtenäistä kaavaa viimeistään kahden vuoden kuluttua siitä, kun 2 artiklan a alakohdassa tarkoitetut toimenpiteet on toteutettu. Viisumin kiinnittämiseen käytettävän yhtenäisen lomakkeen käyttöönotto ei kuitenkaan vaikuta aiemmin toisenlaista kaavaa käyttäen myönnettyjen lupien voimassaoloon, jollei kyseinen jäsenvaltio toisin päätä. 9 artikla Tämä asetus tulee voimaan päivänä, jona se julkaistaan Euroopan yhteisöjen virallisessa lehdessä. Tämä asetus on kaikilta osiltaan velvoittava, ja sitä sovelletaan sellaisenaan jäsenvaltioissa Euroopan yhteisön perustamissopimuksen mukaisesti. Tehty Brysselissä 18 päivänä helmikuuta 2002. Neuvoston puolesta Puheenjohtaja J. Piqué i Camps (1) EYVL C 180 E, 26.6.2001, s. 301. (2) Lausunto annettu 12. joulukuuta 2001 (ei vielä julkaistu virallisessa lehdessä). (3) EYVL L 164, 14.7.1995, s. 1. (4) EYVL L 281, 23.11.1995, s. 31. (5) EYVL L 184, 17.7.1999, s. 23. LIITE >PIC FILE= "L_2002053FI.000602.TIF">